**Η γιορτή των Χριστουγέννων στο σχολείο μας**

H φετινή γιορτή που διοργανώθηκε στο σχολείο μας για τα Χριστούγεννα ήταν κάπως διαφορετική από αυτό που έχουμε όλοι συνηθίσει ετούτες τις μέρες του glitter, της λάμψης και της χρυσόσκονης. Ήταν μια γιορτή από παιδιά αφιερωμένη στα παιδιά. Θεατές οι μαθητές, καθηγητές του σχολείου μας και εξαιρετικοί προσκεκλημένοι μας τα παιδιά της ΕΛΕΠΑΠ που μας έκαναν την τιμή να μας επισκεφτούν για 2η συνεχόμενη χρονιά.

Η γιορτή μας ξεκίνησε με την προβολή της ρώσικης ταινίας «Η ζωή του Χριστού», μιας λιτής, φαινομενικά δύσκολης – λόγω γλώσσας- ταινίας, αλλά με τόση τρυφερότητα κι ευαισθησία, υπεράνω κάθε ξένης γλώσσας, που ρίχνει βάλσαμο στην ανθρώπινη ψυχή και μας κάνει να καταλάβουμε ότι τελικά ο Χριστός είναι δίπλα μας, αρκεί να θέλουμε να τον δούμε.

Ακολούθησαν τρία σύντομα videos, ελάχιστη ένδειξη αγάπης, εκτίμησης και σεβασμού στα άτομα με ειδικές εκπαιδευτικές ανάγκες και ικανότητες. Συγκίνηση, ευαισθησία αλλά και ευκαιρία για σκέψη κι ενσυναίσθηση!

Το τρίτο και τελευταίο μέρος του αφιερώματός μας στα Χριστούγεννα έγινε με την παρουσίαση της θεατρικής παράστασης των μαθητών μας. Πρωταγωνιστές τα μέλη της θεατρικής μας ομάδας που με ζήλο και κέφι ανέβασαν μια εξαιρετικά φρέσκια παράσταση με θέμα τη δύναμη του χρήματος αλλά και τη δύναμη της ανθρωπιάς.

Η θεολόγος του σχολείου μας κ. Τσαπαρλή Αγνή δίκαια αισθάνεται υπερήφανη και συναισθηματικά φορτισμένη με το κλίμα, την ευαισθησία και το συντονισμό του όλου εγχειρήματος.

Κάλαντα, ευχές, τραγούδια, μελομακάρονα από το Σύλλογο Γονέων & Κηδεμόνων

Αγάπη – Ελπίδα – Αισιοδοξία για τα Χριστούγεννα και τον Καινούργιο Χρόνο!!!